Jngoò xi̱ta̱ chji̱ne̱ xo̱jo̱n tsꞌe̱ kjo̱tíxoma‑la̱ Nainá xi kiskiì Moisés kiìkon Jesús nga mejèn‑la̱ skóna̱cha̱n‑la̱,
kitsò:
―Maestro,
¿mé kjo̱ndaà xi sꞌiaàn nga kíjnakon ini̱ma̱‑na̱ ni̱ta̱ mé na̱chrjein‑ne?
Jesús kitsò‑la̱:
―¿Mé xi tjítꞌaà jè xo̱jo̱n tsꞌe̱ kjo̱tíxoma‑la̱ Nainá xi kiskiì Moisés?
¿Kó tsò xi bìxke̱jiìn?
Jè xi̱ta̱ chji̱ne̱ xo̱jo̱n kitsò:
―“Ti̱tsjachi Na̱ꞌèn‑ná xi Nainá ꞌmì‑la̱ nga ko̱ ini̱ma̱‑lè,
ko̱ ngaꞌñó‑lè,
ko̱ kjo̱hítsjeèn‑lè;
koa̱ ti̱sꞌín ti̱tsjachi xi̱ta̱ xingui̱i koni tsà ti̱ yijo tsi̱ji‑ne.”
Jesús kitsò‑la̱:
―Ndaà kànokjoì.
Tsà kꞌoa̱sꞌín sꞌi̱in,
ki̱jnakon‑né.
Jè xi̱ta̱ chji̱ne̱ xo̱jo̱n mejèn‑la̱ nga ndaà si̱ìkíjna yijo‑la̱ ꞌén xi kiskònangui;
ìjngoò kꞌa kiskònangui‑la̱ Jesús,
kitsò:
―¿Yá‑né xi xi̱ta̱ xinguia̱a?
Jesús kitsò:
―Jngoò xi̱ta̱ tífìjen ján ndi̱yá Jerusalén skanda Jericó.
Ya̱ i̱ya ndi̱yá tsibíchjoà‑la̱ xi̱ta̱ chijé.
Tsafaáꞌan tsojmì‑la̱ ko̱ nikje‑la̱.
ꞌÑó kisìkiꞌon.
I̱kjoàn ya̱á kisìkájna kꞌen ya̱ i̱ya ndi̱yá.
Ti̱jè‑ne ndi̱yá,
kꞌe̱ chi̱ba̱‑la̱ jahajen jngoò no̱ꞌmiì,
ta̱nga kꞌe̱ nga kijtseèxkon nga ya̱ kjinaya ndi̱yá xi̱ta̱ xi kitsìꞌon,
tà jahatꞌaà xìn‑la̱.
Ti̱kꞌe̱é‑ne ja jngoò xi̱ta̱ levita [xi i̱ya i̱ngo̱ síxá] kꞌoa̱á ti̱ kisꞌiìn kꞌe̱ nga kijtseèxkon xi̱ta̱ jè nga kjinaya ndi̱yá;
ti̱koa̱á tà jahatꞌaà xìn‑la̱.
Ta̱nga kꞌe̱ nga ijchò jngoò xi̱ta̱ Samaria [xi xi̱ta̱ kondra̱‑la̱ xi̱ta̱ judío] nga koa̱ ti̱sꞌín tífì ndi̱yá jè,
kꞌe̱ nga kijtseèxkon,
kjòhi̱ma̱keè‑né.
Kiì kasìtꞌaà chrañà‑la̱.
Kisìxkiì‑la̱;
kisìkaàjno asìti̱ ko̱ xán ñánda kitiì‑la̱.
I̱kjoàn tsibíjtéjiìn;
kisìkíjnasòn‑la̱ kohòyo̱‑la̱;
kiìko̱ jngoò niꞌya ñánda nga ma nìkjáyaá.
Jè kisìkinda̱.
Xi komà inchijòn kꞌe̱ nga jye tífì‑ne jè xi̱ta̱ Samaria,
tsibíchjí‑la̱ nei‑la̱ niꞌya,
kitsjaà‑la̱ to̱n koni tjín chjí‑la̱ chi̱ꞌnda xi jò na̱chrjein;
kitsò‑la̱:
“Ti̱kinda̱‑ná xi̱ta̱ jè.
Kꞌe̱ nga kjoi̱ ìjngoò kꞌa‑na kíchjiá tsà ìsa̱ tse si̱ìkje.”
Ngaji̱,
¿kó si?
Ingajàn xi̱ta̱ koi,
¿yá‑né xi xíkjín jè xi̱ta̱ xi kisìkiꞌon chijé?
Jè xi̱ta̱ chji̱ne̱ xo̱jo̱n kitsò:
―Jè xi xíkjín,
jè xi̱ta̱ xi kjòhi̱ma̱keè.
Jesús kitsò‑la̱:
―Ngaji̱,
kꞌoa̱á ti̱sꞌín tꞌi̱in.